She‘riyat - avvalo inson tuyg‘ularining so‘zdagi in‘ikosidir. She‘r hislarni qog‘ozga to‘kishning eng oson uslubi deyish ham mumkin. Shu sababdan har bir inson o‘smirlik, yoshlik davrida ,ya‘ni hissiyotlar aqlidan ustun kelgan pallada bir qur she‘r yozib ko‘radi, o‘z tuyg‘ularini beixtiyor qofiyaga soladi, ijodiy mashq bilan o‘ziga tasalli beradi. Agar u avvaliga tuyg‘ular ifodasi deb bilgan she‘rni, keyinchalik chuqurroq tushunib borsa, she‘r faqat hislar emas, oliy tafakkurga ham bog‘liqligi, asl ijod hissiyotdan tashqari, o‘qish, izlanish va iste‘dod talab qilishini anglab yetsa, katta ehtimol bir kun shoir, shoira bo‘lib yetishadi. Shohsanam Nishonova shunday so‘z qadrini bilgan, asl she‘riyatni his qilgan zamondosh shoiralarimizdan biridir.  
   
 Shohsanam Nishonova she‘riyati bilan tanishar ekanmiz, shoira ijodida samimiy hislar, chin muhabbat, ona yurt, ota-ona sog‘inchi, bolajonlik kabi o‘zbekning milliy kodiga aylangan tuyg‘ular ustuvor ekanini payqashimiz mumkin. Xususan, shamol haqida yozgan quyidagi she‘rida ushbu tuyg‘ular tasviri juda go‘zal bayon etilgan:  
  
 **Ehtimol, ayamning tortgan ohi u,**

**Ehtimol, dadamning g**‘**amgin o**‘**ylari.**

**Olib ketmoqchiday bo**‘**ldi betoqat,**

**Qo**‘**llarimdan tutib olib qo**‘**llari.**

**Ha, sezib kelgandi xasta holimni,**

**Koyib o**‘**z tilida nelardir dedi.**

**Bir to**‘**kilib oldim yuragim bilan,**

**Do**‘**stlar, u Farg**‘**ona shamoli edi.**

Shoira yillar o‘tsa-da, bolalik xotiralarini unutishni istamaydi, shu sababdanmi uning ijodida kattalar hayotida ham bolalarcha beg‘ubor qalb egasi bo‘lib qolishni istagan qahramon gavdalanadi. Hayot qiyinchiliklari haqida yozilgan quyidagi she‘rdan parchada ham o‘quvchi kattalarning shafqatsiz olamida bolalik xotiralaridan suyanch topgan qizaloq ruhiyatini sezishi mumkin:  
  
 **Ertakda ham, hayotda ham**  
 **Bir bor ekan, bir yo‘q ekan.**  
 **Mudroqlarga orom boru,**  
 **Uyg‘oqlarga kun yo‘q ekan.**

**Baski, cho‘pchak tinglamoqqa,**

**Yetarmikan endi toqat.**

**Urto‘qmoqlar ursa magar,  
Yuragimga urdi faqat.**

O‘qib bilganingizdek, shoira ijodi nafaqat beg‘ubor va samimiy tili, xalqona uslubi bilan o‘quvchini jalb qiladi, shu bilan birga badiiy estetikasi bilan o‘ziga rom etadi. Shoira ijodi badiiy san‘atlar va xalqona iboralarga boyligi bilan o‘quvchi uchun zavqli mutolaa hissi beradi. Xususan, “Sessiya” she‘rida metafora (yuragim titilib borar), anafora (shunda yo‘qolgaymi orada nifoq, shunda qaytgaymikan, o‘rtaga mehr..) , tashbeh (Odamday boqmas, ,ishtihoq( Mening bahoyimni bebaholar) kabi she‘riy san‘atlar maromida qo‘llangan.”Yoqa tishlamoq” , “vijdon sotilmoq” kabi iboralar she‘rni yanada jozibali qilgan. Sessiya she‘rida ijtimoiy hayot masalalarini (sessiya) boqiy mavzular (e‘tiqod) bilan bog‘lashi shoiraning keng tafakkuri, hayotga nisbatan chuqur mulohazasidan darak beradi:

**Dahshat. Bir chekkada yigʻlaydi koʻnglim,**

**Odamlar odamday boqmas muloyim.**

**E vohki, imtihon shu qadar boʻlsa,**

**Qiyomating qanday boʻlar Xudoyim?**

Shoira ijodida sharqona ruh ham har misrada o‘zini ko‘rsatadi deyish mumkin. Masalan, “Mening go‘zal to‘siqlarim” bor deya boshlanuvchi she‘rida sharq ayoli, u uchun erk tushunchasi, ayol qadriyati haqida so‘z boradiki, buni hozirgi zamonda erk va huquqni yanglish tushunib isyon ruhida bilib yo bilmay oila institutiga zarba berayotgan kimsalarga javob deyish mumkin. Shoira “ mening go‘zal to‘siqlarim bor, ro‘zg‘or men uchun qafas emas”- deya sharqona yashashni izohlagan she‘r so‘ngida “Yurtga alplar qaytmog‘i uchun, ayol bo‘lsin hamisha ayol” misrasi bilan o‘z hukmini ifoda etadi. Ayol bo‘lish baxtining tasviri esa shoiraning “ Baxt” she‘rida o‘z aksini topadi. Baxt she‘ri quyidagi misralar bilan boshlanadi:  
  
**Oy sahnadan tushib keladi pastga,**

**Ogʻushiga olib titraydi daraxt,**

**Derazamdan poylar yulduzlar asta,**

**Men koʻylaging dazmol qilayotgan payt.**  
 Birinchi ikki misrao‘quvchi xayolida muhabbat suratini chizadi: oyni og‘ushiga olgan daraxt, visol va ishq-la sarmast titrar ekan… Haqiqatan ham kechasi shamol bo‘lmasa ham daraxtlar ohista tebranayotgandek tuyiladi. Shoira shu holatni daraxtning oy ila muhabbatiga bog‘layapti chamamda. Yulduzlar esa butun samoda erkin sayr qilish ixtiyorida bo‘lgan oyga emas, umr yo‘ldoshining ko‘ylagini dazmollash bilan band ayolga havas qilgani ham botiniy ramziy ma‘noga ega. Asl oshiq yorning bir ko‘ylagi bilan yor vaslini tuygandek bo‘ladiki, bu naryoqdagi oy-u daraxt visolidan chandon kuchliroq sevgi , shu uchun ham yulduzlar ayolga havasmanddir. Shoira bu ma‘noni she‘r so‘ngida ochiqroq ta‘kidlab o‘tadi:

**Ayol dil tafti-la**

**Boshini egib,**

**Dazmollasin uning koʻylaklarini.**

Dil taftini dazmol uchun ishlatayotgan ayol (axir, yarim tunda oy chiqqan mahal, kim ham aslan dazmol qilishga o‘xshash yumushlarni ma‘qul bilardi?) boshqa bir she‘rda yoridan yozg‘irganini ham uchratamizki, shoira she‘rlari haqiqiy ishq haqida ekanligiga iqror bo‘lamiz. Aslan, chindan sevgan insonidangina ayolning xafa bo‘lishga haddi sig‘adi:

**Hamma yulduzini yashirdi osmon,**

**Eng qora ranglarni sochaverdi tun.**

**Yiqildim, yo‘q edi turmoqqa imkon,**

**Azizim, Sen meni yo‘qlamagan kun.**

Yori yo‘qlamagan kunda turmoqqa imkon topa olmagan ayol uchun muhabbat ta‘rifi shoira qalamida shunday tasvirlanadi:

**Muhabbatdan bo**‘**lak yolg**‘**iz suyanchim,**

**Muhabbatdan bo**‘**lak biror do**‘**stim yo**‘**q.**

Yuqoridagi she‘rlar tahlilidan ko‘rinadiki, shoira ijodida mazmuniy va mantiqiy bog‘liqlik bor, go‘yo she‘rlar zanjiridan bir ajib hikoya tasavvurga keladi. Shoira ijodida eng ko‘p qo‘llanilgan so‘zlar-**deraza, shamol, bolalik, bola, xudo, muhabbat** ham bu mazmun zanjirini har takror kelganda eslatib turadi. Shoira she‘rlaridagi bu mazmuniy izchillik va aloqadorlik menga uzoq Amerika she‘riyatida 1950-1960-yillarda bo‘y cho‘zgan iqror she‘riyat oqimini eslatadi. Iqror she‘riyatiga mansub ijodkorlar she‘rlarida mazmuniy bog‘liqlik asosiy xususiyatlardan hisoblangan . Shu bilan birga Tillaniso Nuryog‘dining “Konfessional poeziya: She‘riyatda iqroriy izlamlar” maqolasida aytiladiki, konfessional poeziya vakillari ijodi shoirning ruhiyatida o‘ta og‘ir iz qoldirgan keskin voqealar yotishi, shaxsiy dard, azob, gunoh , istaklar, ayblar, atrofdagilar qilmishlari– hamma aytilishi tabu ko‘ringan og‘riqlar ifoda etilishi bilan ajralib turadi. E‘tiborga molik jihati, ayni xususiyatlar ya‘ni konfessional poeziya (iqror she‘riyati)ning ushbu unsurlari Shohsanam Nishonova ijodida ham mavjud va yaqqol ko‘rinadi. Shohsanam Nishonova ijodida boshqa bir o‘zbek shoirasi Anif she‘riyati singari xuddi konfessional yo‘nalishning ko‘plab vakillariga xos bo‘lganidek ko‘proq terapevtik, ichidagi hislarini, aytilmagan gaplarini ozod qilishga chog‘langan obraz tipik gavdalanadi. “Haqqa eltar” she‘rida shoiraning shunday konfessional iztirobini sezish mumkin:

**Nur deb borsam,**

**Nigohlarning**

**Tub-tubida xatar sezdim.**

**Hidoyatsiz kimsalarda**

**Xiyonatdan xabar sezdim.**

Shohsanam Nishonovaning quyidagi she‘ri ham aynan terapevtik ruh, ya‘ni shoirani qiynagan g‘am-hasratlardan yozish orqali halos bo‘lish maqsadi bor desak yanglishmagan bo‘lamiz:

**Istagan payt kular edim,**

**Bir bogʻ eding–gullar edim.**

**Istagan payt boʻyning quchib**

**Kuylar edim, yigʻlar edim.**

**Uyim toʻla bahor edi**

**Quchogʻim lolazor edi.**

**Ulgʻaymadi-ulgʻaymadi**

**Ruhimda bola bor edi.**

**Esi kirdi bir kechada**

**Qaygʻu–mast qilguvchi maydir.**

**Shundan hushyor jilmayar-u**

**Koʻzyoshini koʻrsatmaydir**

“A‘lo baho ololmadim hech”, “Ko‘hna azoblaring, ko‘hna dardlaring” , “Pichoqni eng avval o‘zingga urgin” she‘rlarida ham shoira ijodida konfessional poeziya bo‘y ko‘rsatadi. Shoira she‘riyatidagi bu xususiyat esa o‘quvchining katarsisni his qilishiga, ham shoira ham o’quvchini ruhan poklanishiga imkon beradi. Shohsanam Nishonova she‘riyati shunday pok she‘riyat , poklanish she‘riyati.  
  
 So‘ngi taassurotlar o‘rnida shoiramiz she‘rlarini alqash va tahlil qilish barobarida tanqidiy mulohazalarni ham bildirib o‘tsak adolatdan bo‘ladi, menimcha. Avvalo shoiramiz ijodi salmoq jihatdan kam, ya‘ni hali potensialidan yetarlicha foydalanmagan. Balki barcha qalamkash ayollarda bo‘lgani kabi bola tarbiyasi, ro‘zg‘or ishlari bilan andarmon bo‘lib, katta ijodga ko’p ham vaqt ajrata olmagandir. Biroq, she‘rlarni o‘qish davomida xulosa qildimki, bu shoira chindan o‘z iste‘dodiga nisbatan kam ijod qilgan yoki hali ijodini ko‘p qismini bizga taqdim qilmagan. Shu bois shoiradan ko‘proq ijodiy ishlar, yangi she‘rlar kutishimizni aytib o‘tishim lozim. Yana bir mulohazam shuki, shoira ijodida eksperimentlar kam kuzatiladi, uslub va mavzu o‘xshashligi, salohiyati yetsa-da qo‘l urmagan mavzular mavjudligi Shohsanam Nishonova ijodining gullagan davri endi kelishiga ishoradir balki. Ijodkor adabiyot olamida chegarasiz yashay olishi, turli janr, uslublarni sinovdan o‘tkazishi, izlanishdan to‘xtamasligi, shaxsiy his-tuyg‘ular barobarida, ijtimoiy va metanarratsiya mavzulariga ham o‘zini urishi ijodiy kamolotga yetaklaydi degan ojizona fikrimni bildirib o‘taman.  
  
So‘ngso‘z o‘laroq shoiramizga tuganmas hayrat, kasbiy va shaxsiy rivojlanish, ijodiy muvaffaqiyat va barcha yaxshiliklarni tilab qolaman.  
  
Hurmat bilan Abbosjon Hakimov